
Justiits- ja digiminister
Kirjalikud küsimused riigi sihtasutuste ja konkurentsiseaduse tähenduses avalike ettevõtjate juhtorganite liikmete huvide deklaratsiooni esitamise kohustuse kohta
Lugupeetud proua Pakosta
Korruptsioonivastase seaduse § 13 lõike 1 punkt 13 sätestab, et huvide deklaratsiooni peab esitama konkurentsiseaduse tähenduses avaliku ettevõtja juhtorgani liige, kui sellise kohustuse on kehtestanud ettevõtjas riigi valitsevat mõju teostav minister. Sama seaduse § 13 lõike 1 punkt 14 sätestab, et huvide deklaratsiooni peab esitama riigi, kohaliku omavalitsuse või avalik-õigusliku juriidilise isiku asutatud sihtasutuse juhtorgani liige, kui sellise kohustuse on kehtestanud riigi õigusi teostav minister.
Lähtudes Riigikogu kodu- ja töökorra seaduse §-st 147 palun vastata järgmistele küsimustele.
1. Milliste konkurentsiseaduse tähenduses avalike ettevõtjate puhul, milles riik omab valitsevat mõju, on minister kehtestanud juhtorganite liikmetele huvide deklaratsiooni esitamise kohustuse ja milliste puhul ei ole seda kohustust kehtestatud? Palun esitada andmed avalike ettevõtjate ja vastutavate ministrite kaupa.
2. Kui vastutav minister on deklareerimiskohustuse kehtestanud, kas see kohustus hõlmab kõiki vastava avaliku ettevõtja juhtorganite liikmeid? Kui kohustus ei hõlma kõiki juhtorganite liikmeid, palun nimetada, millistele juhtorganite liikmetele see kohustus on kehtestatud ja millistele mitte.
3. Millistes riigi asutatud sihtasutustes on minister kehtestanud juhtorganite liikmetele huvide deklaratsiooni esitamise kohustuse ja millistes ei ole seda kohustust kehtestatud? Palun esitada andmed sihtasutuste ja vastutavate ministrite kaupa.
4. Kui vastutav minister on deklareerimiskohustuse kehtestanud, kas see kohustus hõlmab kõiki vastava sihtasutuse juhtorganite liikmeid? Kui kohustus ei hõlma kõiki juhtorganite liikmeid, palun nimetada, millistele juhtorganite liikmetele see kohustus on kehtestatud ja millistele mitte.

